ROZHODNUTIE KOMISIE
z 30. marca 2005,
ktorým sa mení a dopĺňa dodatok B prílohy XII k Aktu o pristúpení z roku 2003, pokiaľ ide o niektoré prevádzkarne v rybnom, mäsovom a mliekarenskom sektore v Poľsku
[oznámené pod číslom K(2005) 967]
(Text s významom pre EHP)
(2005/271/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska (1), a najmä na jeho prílohu XII kapitolu 6 oddiel B pododdiel I ods. 1 písm. e),
keďže:
(1)
Poľsku boli udelené prechodné obdobia týkajúce sa niektorých prevádzkarní uvedených v zozname v dodatku B prílohy XII k Aktu o pristúpení z roku 2003.
(2)
Dodatok B prílohy XII k Aktu o pristúpení z roku 2003 sa zmenil a doplnil rozhodnutiami Komisie 2004/458/ES (2), 2004/471/ES (3) a 2004/474/ES (4).
(3)
Podľa oficiálneho vyhlásenia príslušného poľského orgánu sa v daných prevádzkarniach v rybnom, mäsovom a mliekarenskom sektore ukončil proces modernizácie, a preto sú tieto zariadenia v súčasnosti v úplnom súlade s právnymi predpismi Spoločenstva. Okrem toho tieto prevádzkarne v mliekarenskom sektore, ktorým bolo doteraz umožnené spracúvať mlieko v súlade s predpismi Európskej únie, ako aj mlieko nevyhovujúce týmto predpisom, budú spracúvať mlieko jedine v súlade s predpismi Európskej únie. Tieto prevádzkarne by sa preto mali vypustiť zo zoznamu prevádzkarní, na ktoré sa vzťahuje prechodné obdobie.
(4)
Niektoré prevádzkarne v rybnom, mäsovom a mliekarenskom sektore ukončili svoju činnosť. Tieto prevádzkarne by sa takisto mali vypustiť zo zoznamu prevádzkarní, na ktoré sa vzťahuje prechodné obdobie.
(5)
Dodatok B prílohy XII k Aktu o pristúpení z roku 2003 by sa preto mal zodpovedajúcim spôsobom zmeniť a doplniť.
(6)
Stály výbor pre potravinový reťazec a zdravie zvierat bol oboznámený s opatreniami ustanovenými v tomto rozhodnutí,
PRIJALA TOTO ROZHODNUTIE:
Článok 1
Prevádzkarne uvedené v prílohe k tomuto rozhodnutiu sa vypúšťajú z dodatku B prílohy XII k Aktu o pristúpení z roku 2003.
Článok 2
Toto rozhodnutie je určené členským štátom.
V Bruseli 30. marca 2005